KINNITAV AVALDUS 5. Vastavalt Euroopa Liidu toimimise lepingu artikli 287 sätetele auditeeris kontrollikoda: a) ITERi ja tuumasünteesienergeetika arendamise Euroopa ühisettevõtte raamatupidamise aastaaruannet, (5) mis koosneb finantsaruannetest ja eelarve täitmise aruannetest (6)31. detsembril 2015. aastal lõppenud eelarveaasta kohta; ning b) raamatupidamise aastaaruande aluseks olevate tehingute seaduslikkust ja korrektsust. Juhtkonna kohustused 6. Vastavalt komisjoni delegeeritud määruse (EL) nr 1271/2013 (7) artiklitele 39 ja 50 vastutab juhtkond ühisettevõtte raamatupidamise aastaaruande koostamise ja õiglase esitamise eest ning aastaaruande aluseks olevate tehingute seaduslikkuse ja korrektsuse eest: a) juhtkonna kohustused seoses ühisettevõtte raamatupidamise aastaaruandega hõlmavad finantsaruannete koostamiseks ja õiglaseks esitamiseks vajaliku sisekontrollisüsteemi kavandamist, rakendamist ja käigushoidmist nii, et neis ei esineks pettusest või vigadest tingitud olulisi väärkajastamisi; komisjoni peaarvepidaja vastu võetud raamatupidamiseeskirjadel (8) põhinevate asjakohaste arvestuspõhimõtete valimist ja rakendamist ning arvestushinnangute koostamist, mis on asjaolusid arvestades mõistlikud. Direktor kiidab ühisettevõtte raamatupidamise aastaaruande heaks pärast seda, kui peaarvepidaja on selle kogu olemasoleva teabe põhjal koostanud ning lisanud teatise, milles ta muu hulgas kinnitab, et omab piisavat kindlust selle kohta, et raamatupidamise aastaaruanne annab ühisettevõtte finantsolukorra kohta kõikides olulistes aspektides õige ja õiglase ülevaate; b) alustehingute seaduslikkuse ja korrektsuse tagamiseks ning usaldusväärse finantsjuhtimise põhimõtte järgimiseks on juhtkond kohustatud kavandama, rakendama ja käigus hoidma mõjusat ja tõhusat sisekontrollisüsteemi, mis hõlmab piisavat järelevalvet ja asjakohaseid meetmeid eeskirjade eiramise ja pettuse ärahoidmiseks ning vajaduse korral õiguslikke menetlusi valesti makstud või kasutatud vahendite tagasi nõudmiseks. Audiitori kohustused 7. Kontrollikoja kohustuseks on esitada oma auditi põhjal Euroopa Parlamendile ja nõukogule (9) kinnitav avaldus raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta. Kontrollikoda viib auditi läbi kooskõlas IFACi rahvusvaheliste auditeerimisstandardite ja eetikanormidega ning Intosai kõrgeimate kontrolliasutuste rahvusvaheliste standarditega. Nende standardite kohaselt peab kontrollikoda auditi planeerima ja läbi viima viisil, mis annab talle piisava kindluse selle kohta, et ühisettevõtte raamatupidamise aastaaruanne ei sisalda olulisi väärkajastamisi ja selle aluseks olevad tehingud on seaduslikud ja korrektsed. 8. Auditi käigus viiakse läbi protseduure auditi tõendusmaterjali kogumiseks aruandes esitatud summade ja andmete ning alustehingute seaduslikkuse ja korrektsuse kohta. Valitud protseduurid sõltuvad audiitori otsustusest, mis põhineb riskil, et aruanne võib sisaldada pettusest või vigadest tulenevaid olulisi väärkajastamisi ning alustehingute mittevastavust Euroopa Liidu õigusraamistikust tulenevatele nõuetele. Asjakohaste auditiprotseduuride kavandamiseks võtab audiitor nimetatud riski hindamisel arvesse raamatupidamise aastaaruande koostamise ja õiglase esitamisega seonduvaid mistahes sisekontrollimehhanisme, samuti alustehingute seaduslikkuse ja korrektsuse tagamiseks rakendatud järelevalve- ja kontrollisüsteeme. Audit hõlmab ka arvestuspõhimõtete asjakohasuse ja tehtud arvestushinnangute põhjendatuse ning raamatupidamise aastaaruande üldise esitusviisi hindamist. 9. Kontrollikoda on seisukohal, et kogutud auditi tõendusmaterjal on piisav ja asjakohane alltoodud arvamuste esitamiseks. Arvamus raamatupidamise aastaaruande usaldusväärsuse kohta 10. Kontrollikoja hinnangul kajastab ühisettevõtte raamatupidamise aastaaruanne kõigis olulistes aspektides õiglaselt ühisettevõtte finantsolukorda 31. detsembri 2015. aasta seisuga ning ühisettevõtte finantstulemusi ja rahavooge lõppenud aastal vastavalt ühisettevõtte finantseeskirjade sätetele ja komisjoni peaarvepidaja vastu võetud raamatupidamiseeskirjadele. Arvamus raamatupidamise aastaaruande aluseks olevate tehingute seaduslikkuse ja korrektsuse kohta 11. Kontrollikoja hinnangul on ühisettevõtte 2015. aasta 31. detsembril lõppenud aasta raamatupidamise aastaaruande aluseks olevad tehingud kõigis olulistes aspektides seaduslikud ja korrektsed. Asjaolu rõhutamine 12. Ilma punktides 10 ja 11 toodud arvamusi kahtluse alla seadmata juhib kontrollikoda tähelepanu järgnevale asjaolule: 7. juulil 2010 vastu võetud nõukogu järeldustega (10) kiideti heaks ühisettevõtte rahaline sissemakse ITERi projekti algselt aastaks 2020 kavandatud ehitusetappi summas 6,6 miljardit eurot (2008. aasta hindades). Nimetatud summa, mis kahekordistas projekti ehitusetapile algselt ette nähtud eelarvelised kulutused, ei sisaldanud Euroopa Komisjoni poolt võimalike ettenägematute kulude katmiseks 2010. aastal välja pakutud 663 miljonit eurot (11). 13. Ühisettevõtte tegevuse keerulisus (12) tähendab aga riski, et ITERi projekti ehitusetapiks eraldatud summa võib veel märgatavalt suureneda (13). Maksumuse suurenemise riski peamised põhjused on projekti ulatuses tehtud muudatused (14) ning praegusest ebarealistlikuks peetavast ajakavast mittekinnipidamine (15). ITERi rahvusvahelise organisatsiooni nõukogu poolt 2015. aasta juunisse kavandatud ITERi uue projektikirjelduse (ulatus, ajakava ja maksumus) valmimine lükati kõigepealt edasi 2015. aasta novembrisse ja siis 2016. aasta juunisse. 2016. aasta 15. ja 16. juuni koosolekul kiitis ITERi nõukogu heaks ITERi projekti ajakohastatud integreeritud ajakava, milles määratakse kindlaks projekti ehitusetapi strateegilise vahe-eesmärgi („esimene plasma“) saavutamise tähtaeg detsembriks 2025. 14. 2015. aastal alustas F4E suurt projekti, mille eesmärk oli arvutada ühisettevõtte hinnanguline panus projekti ehitusetappi (prognoositud maksumus). Tulemuseks on maksumuse eeldatav suurenemine 2,375 miljardi euro võrra (16) (aluseks on suurte ehitusprojektide puhul kasutatav 50 % usaldusnivoo) (17). 15. F4E ei ole veel ajakohastanud enda osaluse suurust ITERi projektis peale ehitusetapi lõppemist. 16. ITERi projekti ees seisvate raskuste tõttu esitas ITERi rahvusvahelise organisatsiooni peadirektor ITERi nõukogule tegevuskava, milles loetletakse konkreetsed meetmed projekti arengut takistavate peamiste probleemide kõrvaldamiseks (18). F4E juhatus võttis vastu enda tegevuskava, mis toetab suuremas osas ITERi rahvusvahelise organisatsiooni oma (19). Kuigi olulisi meetmeid võeti juba 2015. aastal, (20) sõltub mõlema tegevuskava täielik rakendamine ITERi nõukogu poolt ITERi projekti uue ajakava ja ressursside kohta 2016. aasta juunis peetud koosoleku otsustest.